recursal/SuperWikiNEXT-32B huggingface dataset:
BEAST esiintymässä vuonna 2010.
***HIGHLIGHT*** (하이라이트) on ennen nimellä **BEAST** tai **∀ΔΣ** (Boys of the East Standing Tall / Boys to Search for Top **(비스트)**) tunnettu Etelä-Korealainen yhtye, joka debytoi vuonna 2009, Cube Entertainmentin alaisena. Yhtyeessä oli kuusi jäsentä, kunnes vuoden 2016 huhtikuussa yhtyeen jäsen Jang Hyunseung päätti lähteä soolouransa vuoksi. Nykyään yhtyeessä on viisi jäsentä: Yoon Doojoon (Leader, vokalisti), Yong Junhyung (Räppäri), Yang Yoseob (Vokalisti), Lee Gikwang (Vokalisti, tanssi) ja Son Dongwoon (Vokalisti, maknae/nuorin). 

BEAST on julkaissut yhden kokopitkän albumin (Fiction And Fact 2011), viisi minialbumia, yhden japaninkielisen albumin sekä singlejä. BEAST debytoi varhain lokakuussa 2009, jolloin heidän ensimmäinen minialbuminsa, *B2ST is the Best*, julkaistiin. Vuonna 2011 julkaistiin *Fiction and Fact*, kokopitkä albumi. Samana vuonna BEAST aloitti Japanin valloituksensa levyllään *Shock (Japanese Version)*. Yhtye on voittanut tähän mennessä neljä suurta palkintoa, Bonsang-palkinnon Seoul Awardseissa vuosina 2011 ja 2012, Daesang (Vuoden artisti) vuonna 2011 Melon Music Awardseissa. Heidän kappaleensa "Fiction" myös sai kunniakkaasti vuoden 2011 "Song of the year" -palkinnon KBS Music Festivalseissa.

Historia
--------

B2ST nimi vaihdettiin helpommin sanottavaan muotoon "BEAST" ennen yhtyeen debytoimista, mutta edelleen muotoa "B2ST" käytetään esimerkiksi mainostamisessa. BEASTin faneja kutsutaan B2UTYiksi (sanottuna Beauty) kertomuksen *Kaunotar ja hirviö* (*Beauty and the Beast*) mukaan.

Lokakuussa 2009 yhtye debytoi musiikkiohjelmassa KBS Music Bankissa, singlensä "Bad Girl" kanssa. Samoihin aikoihin BEAST nauhoitti MTV:lle ohjelmaa *MTV BEAST*, jossa nähtiin kuinka pojat kokoavat musiikkivideon yhteen. Heidän ensimmäinen minialbuminsa sisältää viisi kappaletta "B2ST Is the Best", "Bad Girl", "Mystery", "Oasis" ja "Yet", jonka soittaminen radiossa kiellettiin Junhyungin räp-osuuden kiroilun vuoksi. BEAST voitti heidän ensimmäisen palkinnon "Best Rookie Award Month of December". Varhain vuonna 2010 BEAST alkoi mainostaa kappaletta "Mystery" minialbumilta *B2ST is the Best* joka viikkoisten live-esitysten kera.

Diskografia
-----------

* Fiction and Fact (2011)
* So Beast (2011)
* Hard to Love, How to Love (2013)
* Guess Who? (2016)
* Highlight (2016)

Aiheesta muualla
----------------

* Kuvia tai muita tiedostoja aiheesta **BEAST** Wikimedia Commonsissa

* Virallinen sivusto (Arkistoitu – Internet Archive)
**Norlan Leygonier** tunnetaan paremmin taiteilijanimillään **Norlan "El Misionario"** ja **Norlan**, on suomalainen Kuuban Havannan getossa syntynyt reggaeton/latino -artisti. Hän aloitti uransa vuonna 2005, mutta nousi yleisön tietoisuuteen vuonna 2008 järjestetyn Ourvision-laulukilpailun myötä. Norlan sijoittui kilpailun kolmanneksi ja hänet palkittiin parhaan bändin -palkinnolla. Norlan oli myös koko kilpailun ajan yleisön ylivoimainen suosikki.

Norlanin esikoisalbumi *El Misionario* julkaistiin vuonna 2007, mutta varsinainen suosio kehittyi Norlanin "Sauna Caliente" singlen myötä, joka julkaistiin 13. kesäkuuta 2008. Single sijoittui heti ensimmäisellä viikollaan Suomen virallisen singlelistan 2. sijalle. Single pysyi sijallaan useita viikkoja, ja kappale nousi myös NRJ:n top10-listan huipulle. Singleä seurannut toinen studioalbumi *El Bombaso* ilmestyi saman vuoden syyskuussa.

Norlan osallistui Uuden Musiikin Kilpailuun 2015 kappaleella "No Voy A llorar Por Ti" sijoittuen kilpailun finaalissa seitsemänneksi.

Diskografia
-----------

### Albumit

* *El Misionario* (2007)
* *El Bombaso* (2008)

### Singlet

* "Sauna Caliente" (2008)
* Carnaval (2013)
* "Kuuma Kesä" (2014)
* Barbershop (2014)
* Azonto Latino (2014)
* Celebration (2014)

### Vierailijana

| **Artisti** | **Kappale** | **Albumilta** | **Muut vierailijat** | **Vuosi** |
| --- | --- | --- | --- | --- |
| Mariska | "Grita con Migo" | Suden hetki | Alex Sandunga, Oh Boy | 2005 |
| Jonna | "Vive La Vida" | Lähempänä totuutta |  | 2006 |
| Lord Est | "Tulin teitä muistuttaan" | Tulin teitä muistuttaan |  | 2008 |
| Aggressivos | "I Got It (Yo Lo Tiengo)" | Controversial Music |  | 2008 |

Lähteet
-------

* Norlanin virallinen sivusto (Arkistoitu – Internet Archive)

### Viitteet

1. ↑
2. ↑  Pertti Kurikan Nimipäivät win UMK in Finland! eurovision.tv. Viitattu 6.12.2016. (englanniksi)

Aiheesta muualla
----------------

* Norlan "El Misionario" Myspacessa (englanniksi)
* The Ground
* The Beat

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Kuririn** (engl. *Krillin*) on Akira Toriyaman luoma manga- ja animehahmo, joka esiintyy *Dragon Ball*-, *Dragon Ball Z*-, *Dragon Ball GT*- ja *Dragon Ball Super* -sarjoissa. Akira Toriyama ei aluksi aikonut tehdä Kuririnista yhtä päähenkilöä, vaan pelkän ohivilahtavan sivuhahmon.*lähde?*

Elämä
-----

**Varoitus:  Seuraava kirjoitus paljastaa yksityiskohtia juonesta.**
Kuririnin menneisyydestä ei tiedetä paljon, mutta ennen Gokun tapaamista hän opetteli kahdeksan vuotta Maolin temppelillä, ennen kuin hakeutui Mestari Mutenroshin oppiin. Opiskeltuaan he osallistuivat Maailman vahvin -turnaukseen. Kuririn voittaa ottelun Bakteeriania vastaan ja pääsee Jackie Chunia vastaan mutta häviää.

Kuririn ei ole enää yksi voimakkaimmista Sotureista, koska on pelkästään ihminen, jonka ansiosta tämä on lopettanut taistelemisen kokonaan.

Ensiesiintyminen
----------------

Kuririnin ensiesiintyminen tapahtui, kun hän souti veneellä ja hyppäsi Kilpikonnamestarin saarelle pää edellä ja hänen päänsä juuttui hiekkaan. Hän oli tullut opiskelemaan, jotta hänestä tulisi vahva ja jotta tytöt ihailisivat hänen taitojaan.

Cell-turnauksen jälkeen
-----------------------

Cell-turnauksen jälkeen Kuririn kasvatti hiukset, koska oli lopettanut taistelemisen. Hän meni naimisiin androidi 18:n kanssa, ja he saivat yhteisen lapsen.
Myöhemmin, *Dragon Ball GT:ssä*, vahvistunut androidi 17 tappaa Kuririnin.

**Juonipaljastukset päättyvät tähän.**

Tekniikat
---------

Kamehameha, Destructo Disc (Ki-kiekko), Solar Flare (Aurinkoisku)
**Rahm Israel Emanuel** (s. 29. marraskuuta 1959, Chicago) on yhdysvaltalainen poliitikko, joka toimi presidentti Barack Obaman kansliapäällikkönä tammikuusta 2009 lokakuun alkuun 2010. Hän oli aiemmin edustajainhuoneen jäsen Illinoisista vuodesta 2003 alkaen.
Emanuel on ollut Chicagon pormestari vuodesta 2011 lähtien. Hän on opiskellut Northwestern Universitylla, jossa suoritti tutkinnon 1985.

Emanuel aloitti poliittisen uransa kuluttajaoikeuksia ajavassa järjestössä. Hän oli mukana demokraatti Paul Simonin vuoden 1984 kampanjassa senaattiin, demokraattien kongressin vaalien kansallinen kampanjapäällikkö 1988 ja mukana Richard M. Daleyn kampanjassa Chicagon pormestariksi. Vuonna 1991 hän palveli muutaman viikon vapaaehtoisena Israelin puolustusvoimissa.
Emanuel nimitettiin Arkansasin kuvernööri Bill Clintonin esivaalikampanjan talousjohtajaksi. Tämän jälkeen hän oli Clintonin neuvonantajana valkoisessa talossa 1993–1998.

Vuodet 1998–2002 hän oli investointipankkiiri Wasserstein Perellalla. Clinton nimesi hänet 2000 Federal Home Loan Mortgage Corporationin ("Freddie Mac") johtokuntaan.

Vuonna 2002 hän pyrki edustajainhuoneeseen Illinoisista edellisen edustajan demokraatti Rod Blagojevichin jätettyä paikkansa ja pyrittyä osavaltion kuvernööriksi.

Emanuel erosi Barack Obaman henkilöstöpäällikön virasta pyrkiäkseen kotikaupunkinsa Chicagon pormestariksi. Emanuelia seurasi kansliapäällikön virassa William M. Daley.

Lähteet
-------

* EMANUEL, Rahm, (1959 - ), bioguide.congress.gov

### Viitteet

1. ↑   (Arkistoitu – Internet Archive)
2. ↑  Obama vahvisti kansliapäällikkönsä lähdön *Ylen uutiset*.  1.10.2010. Viitattu 1.10.2010.

CommonsCommons
Wikimedia Commonsissa on kuvia tai muita tiedostoja aiheesta **Rahm Emanuel**.
Valkoisen talon kansliapäälliköt

* Steelman
* Adams
* Persons
* O'Donnell
* M. Watson
* Haldeman
* Haig
* Rumsfeld
* Cheney
* Jordan
* J. Watson
* J. Baker
* Regan
* H. Baker
* Duberstein
* Sununu
* Skinner
* J. Baker
* McLarty
* Panetta
* Bowles
* Podesta
* Card
* Bolten
* Emanuel
* Rouse (vt.)
* Daley
* Lew
* Priebus
* Kelly
* Mulvaney (vt.)
* Meadows
* Klain
* Zients


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Tšekki
* Korea

 |
|  |
| Henkilöt | 
* US Congress

 |
|  |
| Muut | 
* SNAC
* IdRef

 |

 |
**GRIN1-oireyhtymä** on kromosomissa 9 sijaitsevan GRIN1-geenin mutaatiosta johtuva oireyhtymä. Se kuvattiin ensimmäisen kerran vuonna 2016, ja vuoteen 2019 mennessä lääketieteellisessä kirjallisuudessa oli kansainvälisesti raportoitu 72 potilasta. GRIN1-oireyhtymä johtuu yleensä satunnaisesta uudesta mutaatiosta, mutta sillä on autosomaalinen, vallitseva tai peittyvä periytymistapa.

Oireita
-------

GRIN1-oireyhtymä aiheuttaa kehitysviiveitä ja kehitysvammaisuutta. Kehitysvamma on ollut yleensä vaikea, mutta myös syvää kehitysvammaisuutta on todettu. Lievät ja keskivaikeat kehitysvammat ovat olleet GRIN1-oireyhtymän yhteydessä harvinaisempia. 48 % sairastuneista on jäänyt puhekyvyttömiksi. Epilepsia ilmenee 65 %:lla sairastuneista, useimmiten yleistyneenä. Epilepsiakohtaukset ovat alkaneet keskimäärin hieman ennen toista ikävuotta, mutta GRIN1-oireyhtymässä on kuvattu myös yli 10-vuotiaana puhkeavaa epilepsiaa. GRIN1-oireyhtymää sairastavista 66 %:lla on ollut hypotonia, 40 %:lla spastisuus ja 48 %:lla dystonia. Syömisvaikeuksia on esiintynyt joka kolmannella. Pitkittyneiden syömisvaikeuksien hoidossa voidaan turvautua PEG-letkuun. GRIN1-oireyhtymään on liitetty erilaisia käytöshäiriöitä. Stereotyyppisiä toimintoja on havaittu 32 %:ssa tapauksista. Univaikeuksia on esiintynyt 15 %:lla ja sairastuneen itseensä kohdistamaa vahingoittamiskäyttäytymistä 7 %:lla. 22 %:lla sairastuneista on todettu GRIN1-oireyhtymän rinnalla autismin kirjon häiriö. GRIN1-oireyhtymään voi liittyä myös elimistön rakenteellisia poikkeavuuksia. Kortikaalinen näkövamma on esiintynyt 34 %:lla ja mikrokefalia 27 %:lla. Sekä silmälihasten kouristustilan että skolioosin esiintyvyys GRIN1-oireyhtymässä on ollut 11 %.

Diagnosointi
------------

GRIN1-oireyhtymän diagnoosi varmistuu perimän tutkimuksella. Spesifisti GRIN1-oireyhtymään viittaavia oireita ei ole. Magneettikuvauksessa saatetaan joskus havaita aivokuoren poikkeavuuksia. Isoaivoatrofia on havaittu 23 %:lla sairastuneista. Muitakin aivojen rakennepoikkeavuuksia on todettu. GRIN1-oireyhtymän hoito on oireenmukainen.

Lähteet
-------

1. 1 2 3  Johanna Rintahaka, GRIN1-oireyhtymä Tukiliitto 24.10.2022, viitattu 31.7.2023
Naantalin maalaiskunnan vaakuna (1958–1963)
**Naantalin maalaiskunnan vaakuna** oli Naantalin maalaiskunnan tunnus. Se on saanut aiheensa sanonnasta *loistaa kuin Naantalin aurinko* sekä puisesta aurinkotunnuksesta, joka oli asetettu koristeeksi 1750-luvun lopulla rakennetun tullihuoneen tulliportin päälle, kaupungin ja maalaiskunnan välille.

Vaakunaselityksestä on huomattava, että vaakunan vahvistamisen aikaan säde- ja liekkikoroja ei vielä eroteltu toisistaan, vaan tämä tapahtui vasta huomattavasti myöhemmin Olof Erikssonin teoksessa *Heraldiikka ja symbolit: Opas heraldisten tunnusten muotoilun perusteisiin* vuonna 1982. Nykyisin kuvion ulkoreuna selitettäisiin sädekoroksi, ja sitä on käytetty heraldiikassa kuvaamaan valon – ei lämmön – säteilyä.

Vaakunan selitys on "mustassa kentässä kultainen ulkoreunaltaan liekkikoroinen vihkiristi." Vaakunan on suunnitellut Ahti Hammar, ja Naantalin maalaiskunnan kunnanvaltuusto hyväksyi sen 30. syyskuuta 1958. Sisäasiainministeriö vahvisti vaakunan käyttöön 24. marraskuuta samana vuonna.

Vaakuna jäi epäviralliseksi kotiseutuvaakunaksi 1964 Naantalin maalaiskunnan liityttyä Naantalin kaupunkiin.

Lähteet
-------

* *Suomen kunnallisvaakunat*, s. 148. Suomen Kunnallisliitto, 1982. ISBN 951-773-085-3.
* Sisäasiainministeriön vahvistamat kaupunkien, kauppaloiden ja kuntien vaakunat 1949-1995 I:11 Naantalin maalaiskunta Kansallisarkiston digitaaliarkisto.  [vanhentunut linkki]

### Viitteet

1. ↑  Termonen, Mari: Naantalin museon kuukauden esine: Kipsistä valmistettu vaakuna.  *Naantalin–Raision kaupunkiuutiset*, 1.9.2011, 17. vsk, nro 30, s. 9. Naantali:  ML-Mediat Oy. ISSN 1797-3155. Artikkelin verkkoversio. Viitattu 1.9.2011. [vanhentunut linkki]
2. ↑  Kimmo Kara: Korot meillä ja muualla (PDF) *Hopealeijona 27*. Suomen heraldinen seura. Viitattu 5.7.2008.
**Välineellinen ehdollistuminen** (myös operantti ehdollistuminen) on B. F. Skinnerin eläinkokeiden pohjalta muodostama malli ehdollistumisesta.

Välineellisessä ehdollistumisessa opitaan erehdyksen ja oikein tekemisen avulla. Siinä käytetään vahvistajaa, joka on usein palkinto, mutta voi olla myös negatiivinen vahvistaja tai rangaistus. Vahvistajan avulla saadaan ihminen tai eläin tekemään tai olemaan tekemättä jokin asia. On tärkeää, että palkinto tai rangaistus seuraa välittömästi sitä toimintaa, jota vahvistetaan, jotta eläin pystyy ymmärtämään niiden yhteyden. Esimerkkinä voi olla lapsi, joka ei osaa käyttäytyä. Kun hän käyttäytyy oikein, hänet palkitaan makeisilla. Tätä kutsutaan positiiviseksi vahvistamiseksi. Positiivinen ja negatiivinen vahvistaminen on todettu tehokkaammaksi oppimiskeinoksi kuin rankaiseminen. On myös tärkeää, että vahvistaja on oikeanlainen. Nälkäiselle ruoka on hyvä vahvistaja, mutta kylläiselle se on huono, ja voi estää välineellisen ehdollistumisen toteutumisen.

Välineellisen eli operantin ehdollistumisen nelikenttä on negatiivinen, positiivinen, vahviste ja rangaistus (eli heikenne). Vahvisteet lisäävät edeltävää käytöstä ja heikenteet vähentävät niitä. Positiivisessä tilanteeseen lisätään jotain, negatiivisessa tilanteesta poistetaan jotain. 

**Positiivinen vahviste:** tilanteeseen *lisätään* jotain, jotta edeltävä käytös *lisääntyy*. Esimerkiksi tilanne, jossa koira istuutuu ja tämän jälkeen koiralle annetaan mieluisa herkkupalkkio. Istuulle meno tilanteessa lisääntyy.

**Negatiivinen vahviste:** tilanteesta *poistetaan* jotain, jotta edeltävä käytös *lisääntyy*. Esimerkiksi tilanne, jossa hevosen suitsiin pidetään yllä epämiellyttävää painetta kunnes hevonen pysähtyy, jolloin paine lopetetaan. Pysähtyminen tilanteessa lisääntyy.

**Positiivinen rankaisu:** tilanteeseen *lisätään* jotain, jotta edeltävä käytös *vähenee*. Esimerkiksi tilanne, jossa kissa raapii sohvankulmaa ja kissaa sumutetaan suihkupullolla, jonka se kokee epämiellyttäväksi. Sohvan raapiminen ihmisen nähden vähenee.

**Negatiivinen rankaisu:** tilanteesta *poistetaan* jotain, jotta edeltävä käytös *vähenee*. Esimerkiksi tilanne, jossa ihmisrakas koira hyppii ihmistä vasten huomiota vailla, mutta ihminen kääntyy pois, kunnes koira rauhoittuu. Rauhoittuminen tilanteessa lisääntyy.

Katso myös
----------

* Klassinen ehdollistuminen
* Naksutinkoulutus

Lähteet
-------

* Pipap.net: Operantti ehdollistuminen
* Eläinkoulu Visio: Termisanakirja

### Viitteet

1. ↑  Operantti ehdollistuminen *www.pipap.net*. Viitattu 5.7.2023.
2. ↑  Termisanakirja - Artikkelit *www.elainkouluvisio.com*. Viitattu 5.7.2023.
**Baguio City** (tagalogiksi *Lungsod ng Baguio*) on kaupunki Filippiineillä. Kaupunki sijaitsee Luzonin saaren pohjoisosassa ja sen asukasluku on 345 366 (2015).

Baguio City perustettiin vuonna 1900 alueella asuvan Ibaloi-kansan perustaman kylän paikalle. Tuolloinen Filippiinien hallinto päätti tehdä kaupungista Filippiinien kesäpääkaupungin vuonna 1903. Alueella on presidentin kartano ja muun muassa korkeimman oikeuden toimitiloja. Baguio on Cordilleran hallinnollisen alueen pääkaupunki. Kaupungin nimi tulee Ibaloi-kansan sammalta tarkoittavasta sanasta *bagiw*. Baguio sijaitsee noin 1500 m merenpinnan yläpuolella ja alueen kasvillisuus on trooppinen ja siellä kasvaa sammaleen lisäksi muun muassa orkideoita.

Lähteet
-------

1. 1 2  Total Population by City, Municipality and Barangay: as of August 1, 2015 (xlsx) Philippine Statistics Authority.  Arkistoitu 14.3.2019. Viitattu 4.4.2018.

Aiheesta muualla
----------------

* Kuvia tai muita tiedostoja aiheesta **Baguio City** Wikimedia Commonsissa

* Kaupungin verkkosivusto (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Baguio City
**The Late Late Show** on Irlannin ja myös koko maailman pisimpään jatkunut keskusteluohjelma. Ohjelman juontaa Ryan Tubridy ja se näytetään suorana studioyleisön edessä kahden tunnin ajan perjantai-iltaisin kello 21:30 syyskuusta toukokuuhun. Ohjelma lähetetään RTÈ:n studio 4:stä, joka varattiin vuonna 1995 kyseistä ohjelmaa ja vuonna 1999 päättynyttä *Kenny Live* -ohjelmaa varten. *The Late Late Show'ta* näytettiin aikaisemmin lauantaisin.

Ensimmäinen ohjelma lähetettiin perjantaina 6. heinäkuuta 1962 kello 23:20. Tyyli on sittemmin pysynyt samana ja ohjelmassa nähdään musiikkiesityksiä, keskustellaan ja myös yleisö osallistuu väittelyyn. Ohjelma oli suurimmaksi osaksi RTÈ:n katsojatilastojen kärjessä neljänkymmenen vuoden ajan. Jotkut sosiologit ovat kiitelleet ohjelmaa siitä, että se tuo esille irlantilaisten asennetta monia aiheita kohtaan.

Artisteja, joiden ensimmäinen esiintyminen oli *The Late Late Show'ssa*, ovat muun muassa Boyzone, The Boomtown Rats, Sinéad O'Connor ja U2.

Aiheesta muualla
----------------

* Virallinen sivusto
**The Late Late Show with James Corden** on yhdysvaltalainen myöhäisillan talk show -ohjelma, jota juontaa brittikoomikko James Corden. Kyseessä on neljäs versio *The Late Late Show* -ohjelmaformaatista.

*The Late Late Show with James Corden* alkoi CBS-kanavalla 23. maaliskuuta 2015, korvaten *The Late Late Show with Craig Ferguson* -ohjelman. Ohjelmaa esitetään Yhdysvalloissa myöhäisillassa maanantaista perjantaihin joka ilta. Suomessa Yle TV2 aloitti ohjelman esittämisen 24. kesäkuuta 2017. Suomessa sarjaa näytetään keskiviikosta lauantaihin kello 22 kahden vuorokauden viiveellä Yhdysvaltojen ensiesityksestä.

Ohjelmassa on oma livebändi, jota johtaa Reggie Watts.

Show'n kaikissa jaksoissa on mukana tähtivieraita, musiikkiesityksiä ja sketsejä. Show'n kruununjalokiveksi on noussut Cordenin ideoima "Carpool Karaoke". Osiossa toinen toistaan isommat tähdet astuvat isännän auton kyytiin laulamaan karaokena omia biisejään ja heittämään huulta. Corden sai idean George Michaelin oltua hänen kyydissään Cordenin laitettua musiikkia soimaan ja laulettuaan kappaleen mukana. Michael ryhtyi laulamaan Cordenin mukana. Ensimmäiseen varsinaiseen Carpool Karaokeen suostui Mariah Carey huonosti nukutun yön jälkeen tietämättä etukäteen minkälaisesta asiasta oli kyse ja oliko hänen tarkoitus edes laulaa siinä.

Lähteet
-------

1. ↑  The Late Late Show with James Corden jatkuu uusin jaksoin *yle.fi*.  21.4.2017. Viitattu 23.8.2017.
2. ↑  Youtube: George Michael in James Corden's first Carpool Karaoke for Comic Relief
3. ↑  Youtube: Mariah Carey Carpool Karaoke
**The Last Will and Testament of Rosalind Leigh** on vuonna 2012 ensi-iltansa saanut Rodrigo Gudiñon ohjaama ja käsikirjoittama kanadalainen kauhuelokuva, jonka pääosissa ovat Aaron Poole ja Vanessa Redgrave. Ohjaaja Gudiño on *Rue Morgue* -aikakauslehden perustaja ja päätoimittaja, ja *The Last Will and Testament of Rosalind Leigh* on hänen ensimmäinen ohjaama ja käsikirjoittama pitkä elokuva. Hän tekee elokuvassa myös cameoroolin poliisina. *The Last Will and Testament of Rosalind Leigh* kuvattiin Torontossa. Rue Morgue Cinema ja Someone At The Door Productions olivat elokuvan tuotantoyhtiöitä.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Antiikkisten esineiden keräilijä Leon Leigh (Aaron Poole) perii hänen edesmenneen äitinsä, Rosalind Leigh’n (Vanessa Redgrave), talon. Utelias Leon saa selville, että koko talo on mystisen kultin pyhäkkö. Useat oudot tapahtumat saavat Leonin vakuuttuneeksi, että hänen äitinsä yrittää tavoittaa häntä tuonpuoleisuudesta.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Aaron Poole  | … |  Leon Leigh
  |
|  Vanessa Redgrave  | … |  Rosalind Leigh
  |
|  Julian Richings  | … |  Rahn Brothers / Bill Phillips
  |
|  Stephen Eric McIntyre  | … |  saarnamies
  |
|  Charlotte Sullivan  | … |  Anna
  |

Julkaisu ja vastaanotto
-----------------------

|  |  |  |
| --- | --- | --- |
| **DVD Talk**Ian Jane | 4/5 tähteä |  |
| **Bloody Disgusting**Mike Ferraro | 2/5 tähteä |  |
| **Dread Central**Brad McHargue | 4.5/5 tähteä |  |
|

*The Last Will and Testament of Rosalind Leigh* sai ensi-iltansa Belgian Bruggessa Razor Reel Fantasticin elokuvajuhlilla 27. lokakuuta vuonna 2012. Ensi-iltansa jälkeen elokuva kiersi monia elokuvajuhlia, kuten Yhdysvalloissa St. Louisin elokuvajuhlat 9. marraskuuta 2012 ja Isossa-Britanniassa Dead by Dawnin kauhuelokuvajuhlat 25. huhtikuuta 2013. *The Last Will and Testament of Rosalind Leigh* julkaistiin Blu-ray:nä 25. kesäkuuta 2013 ja DVD:nä 30. heinäkuuta 2013.

Lähteet
-------

1. ↑  Last Will and Testament of Rosalind Leigh *dvdtalk.com*. DVDtalk.com. Viitattu 9.5.2015. (englanniksi)
2. ↑  B-D Review ‘Rosalind Leigh’ Fails to Deliver the Goods *bloody-disgusting.com*. Bloody-disgusting.com. Viitattu 9.5.2015. (englanniksi)
3. ↑  Last Will and Testament of Rosalind Leigh, The (2012) *dreadcentral.com*. Dreadcentral.com. Viitattu 9.5.2015. (englanniksi)
4. ↑  THE LAST WILL AND TESTAMENT OF ROSALIND LEIGH (2012) *rottentomatoes.com*. Rottentomatoes.com. Viitattu 9.5.2015. (englanniksi)
5. ↑  The Last Will and Testament of Rosalind Leigh (2012) *allmovie.com*. Allmovie.com. Viitattu 9.5.2015. (englanniksi)

Aiheesta muualla
----------------

* *The Last Will and Testament of Rosalind Leigh* Internet Movie Databasessa. (englanniksi)
* *The Last Will and Testament of Rosalind Leigh* AllMoviessa. (englanniksi)
Hämeenlinnan rautatieasema
**Thure Adolf Hellström** (30. toukokuuta 1880 Koiviston maalaiskunta – 23. joulukuuta 1946 Helsinki) oli suomalainen arkkitehti, joka tunnetaan suunnittelemistaan rautatieasemista.

Hellström valmistui arkkitehdiksi Polyteknillisestä opistosta vuonna 1905. Hän työskenteli Tie- ja vesirakennusten ylihallituksessa vuosina 1907–1918 suunnitellen myös rautatieasemia sekä Rautatiehallituksessa 1918–1940, josta rataosaston huonerakennustoimiston esimiehenä 1927–1940. Hellström suunnitteli kymmeniä rautatieasemia jugendtyylistä funktionalismiin. Ivalosta Jäämeren rannalle Petsamoon rakennetun maantien varrelle hän suunnitteli 1910-luvulla majataloja ja 1920-luvun lopulla matkailumajoja.

Vuonna 1906 Hellström voitti rakenteilla olevien ratojen asemista järjestetyn arkkitehtikilpailun, jonka jälkeen kymmeniä rautatieasemia toteutettiin hänen suunnitelmiensa mukaisesti rataosilla Kemi–Rovaniemi, Joensuu–Nurmes, Seinäjoki–Kaskinen, Perälä–Kristiinankaupunki, Pieksämäki–Savonlinna ja Jyväskylä–Pieksämäki. Hellströmin varhaiskauden asemarakennukset edustivat jugend-tyylisuuntausta.

Hellström on todennäköisesti suunnitellut myös 1920-luvulla valmistuneiden rataosien uusklassistiset asemarakennukset. Lisäksi hän on tehnyt tyyppipiirustukset, joita on käytetty rakennettaessa pysäkkirakennuksia rataosille Oulu–Kontiomäki, Joensuu–Varkaus sekä Pori–Haapamäki Myöhemmin 1930-luvulla Hellström suunnitteli suurempia asemarakennuksia, kuten Hämeenlinnan, Malmin, Kuopion, Riihimäen, Porin ja Lahden rautatieasemat.*lähde?*

Hellströmin suunnittelemia rautatieasemia
-----------------------------------------

* Uimaharjun rautatieasema, 1908
* Koivun rautatieasema, 1908
* Kauhajoen rautatieasema, 1911
* Kristiinankaupungin rautatieasema, 1913
* Koiviston rautatieasema 1915
* Merstolan rautatieasema, 1918
* Hämeenlinnan rautatieasema, 1921
* Kuopion rautatieasema, 1934
* Malmin rautatieasema, 1934
* Riihimäen rautatieasema, 1935
* Lahden rautatieasema, 1935
* Porin rautatieasema, 1937
* Valkeakosken rautatieasema, 1938
* Niemisjärven rautatieasema, 1918

Lähteet
-------

1. ↑  Olin, Rafael: Thure Adolf Hellström Geneanet. Viitattu 16.12.2018.
2. 1 2  Hautajärvi, Harri: *Autiotuvista lomakaupunkeihin. Lapin matkailun arkkitehtuurihistoria*. Aalto-yliopiston taiteiden ja suunnittelun korkeakoulu, Arkkitehtuurin laitos; Aalto ARTS Books, 2014.  Väitöskirjan verkkoversio
3. 1 2  Järnefelt, Kasper; Reijonen, Anna-Maarit: *Rautatierakennukset : rautatierakennusten korjausohjeet 2*, s. 3. Helsinki: Museovirasto, 1999. ISBN 951-61602-4-7. Teoksen verkkoversio (PDF).  (Arkistoitu – Internet Archive)
4. ↑  Tuntematon valokuvaaja, Talvenheimo: *Koiviston rautatieasema; tiilinen jugend-rakennus, arkkitehti Thure Hellström 1915, kuvattu radan takaa asemalle*. {{{Julkaisija}}}. Teoksen verkkoversio (viitattu 30.7.2023).

Aiheesta muualla
----------------

* Kuvia tai muita tiedostoja aiheesta **Thure Hellström** Wikimedia Commonsissa
**Finsilva Oyj** on vuonna 2005 perustettu suomalainen metsä- ja luontopääomayhtiö. Finsilva omistaa noin 130 000 hehtaaria suomalaista metsää ja on Suomen neljänneksi suurin yksityinen metsänomistaja. Finsilvan liikevaihto oli vuonna 2022 27,3 miljoonaa euroa. Yhtiön pääkonttori sijaitsee Tampereella.

Liiketoiminta
-------------

Finsilvan pääliiketoimintaa ovat metsätalous, uusiutuva energia ja kiinteistöjalostus. Yhtiö myös myy metsätiloja ja rantatontteja vapaa-ajan asumiseen.

Ympäristö ja vastuullisuus
--------------------------

Finsilvan kaikki metsät on sertifioitu sekä PEFC- että FSC-järjestelmien mukaan. Finsilvan alueilla on 35 yksityistä Metso- tai Helmi-luonnonsuojelukohdetta sekä 31 muuta luonnonsuojelulain mukaisia suojelualuetta, ja Finsilvan metsistä on metsätalouskäytön ulkopuolella yli 5 %.

Omistajat
---------

Finsilvan omistavat Dasos Capitalin metsärahastot ja Metsärahasto II Ky (Ilmarinen).

Erilaisia metsään ja metsäluonnon monimuotoisuuden suojeluun liittyviä sijoituksia hallinnoiva suomalainen Dasos Capital osti enemmistön Finsilvasta Metsä Groupin emoyhtiöltä Metsäliitto Osuuskunnalta ja Taaleritehtaalta vuonna 2015. Vuonna 2022 Metsäliitto Osuuskunta ja Finsilvaa omistanut MTK myivät loput Finsilva Oyj:n metsäomistuksensa Dasos Capitalille.

Lähteet
-------

1. 1 2 3 4 5  Finsilva Oyj liikevaihto ja yritystiedot | Vainun yritystietokanta *vainu.io*. Viitattu 17.8.2023.
2. ↑  Metsäliitto myi osuutensa metsätalousyhtiö Finsilvasta metsärahastolle *Metsälehti*. Viitattu 12.1.2023.
3. 1 2  Yritys *finsilva.fi*. Viitattu 17.08.2023.
4. ↑  Finsilvan liiketoiminta *finsilva.fi*.
5. ↑  Finsilvan metsät jatkavat FSC®-sertifioinnissa *Finsilva*.  19.9.2022. Viitattu 12.1.2023.
6. ↑  Vastuullisuus *finsilva.fi*. Viitattu 17.8.2023.
7. ↑  MTK: Finsilvan metsistä luopuminen päättää Metsäliiton pelastusoperaation *Maaseudun Tulevaisuus*. Viitattu 12.1.2023.
Baltasin piiri Tatarstanin kartalla.
**Baltasin** eli **Baltaçin piiri** (ven. Балтаси́нский райо́н, *Baltasinski raion*, tataariksi Балтач районы, *Baltaç rayonı*) on paikallinen itsehallintoalue Tatarstanin tasavallassa Venäjällä. Se sijaitsee tasavallan pohjoisosassa Mari Elin ja Kirovin alueen vastaisella rajalla. Vuonna 1930 perustetun piirin pinta-ala on 1 095 neliökilometriä ja asukkaita on 33 500 henkeä (vuonna 2009).

Hallinnollinen keskus on Baltasin kaupunkimainen taajama. Sen lisäksi piiriin kuuluu 17 maalaiskuntaa: Burbaš, Burnak, Jangulovo, Karaduvan, Kugunur, Malyje Lyzi, Norma, Nuriner, Pižmar, Salaus, Šišiner, Smail, Sosna, Sredni Kušket, Šuban, Tsipja ja Verhni Subaš.

Seudulla on paljon rotkoja ja pieniä jokia. Piirin kautta kulkee Kazanin ja Permin välinen maantie. Piirikeskuksesta Baltasista on matkaa Kazaniin 100 kilometriä.

Suurin osa asukkaista on tataareja ja udmurtteja.

Piirin alueella on elintarvike-, puunjalostus- ja rakennustarviketeollisuutta. Maatalous on keskittynyt maidon ja lihan tuotantoon sekä viljakasvien ja perunan viljelyyn.

Kulttuurilaitoksia ovat piirin kulttuuritalo, lasten taidekoulu ja keskuskirjasto haaraosastoineen. Karaduganissa on Siperian maantien historialle omistettu museo, Tsipjassa kotiseutumuseo ja Šudassa Mirhaidar Faizin kotimuseo. Piirilehtinä ilmestyvät tataarinkielinen *Hezmät* ja udmurtinkielinen *Aźlańe*.

Lähteet
-------

1. ↑  Tatarstanstat *tatstat.ru*.  Arkistoitu 1.9.2009. Viitattu 2.8.2009. (venäjäksi)

Aiheesta muualla
----------------

* Baltasin piirin sivusto (Arkistoitu – Internet Archive) (venäjäksi)

Tatarstanin piirit ja *kaupunkipiirit*
Agryz •
Aksubajevo •
Aktanyš •
Aleksejevskoje •
Alkejevo •
Almetjevsk •
Apastovo •
Arsk •
Atja •
Aznakajevo •
Baltasi •
Bavly •
Bugulma •
Buinsk •
Drožžanoje •
Jelabuga •
Jutaza •
Kaibitsy •
*Kazan* •
Kamskoje-Ustje •
Kukmor •
Laiševo •
Leninogorsk •
Mamadyš •
Mendelejevsk •
Menzelinsk •
Musljumovo •
*Naberežnyje Tšelny* •
Nižnekamsk •
Novošešminsk •
Nurlat •
Pestretsy •
Rybnaja Sloboda •
Saby •
Sarmanovo •
Spas •
Tetjuši •
Tjuljatši •
Tšeremšan •
Tšistopol •
Tukai •
Verhi Uslon •
Vysokaja Gora •
Zainsk •
Zelenodolsk
**Unohtaminen** on asian kadottamista muististaan. Unohtaminen edellyttää, että havainnosta on aluksi syntynyt muistijälki, jonka voi unohtaa. Muistijäljen unohtaminen voi olla täydellistä tai osittaista. Osittaiselle unohtamiselle on luonteenomaista, että unohdettu asia palaa mieleen myöhemmin.

Unohtamisen teoriat
-------------------

Unohtamisen tutkiminen on monimutkaista, sillä on vaikea selvittää sellaista, mitä ei enää ole. Psykologit ovat kuitenkin kehittäneet kolme teoriaa, jotka selittävät unohtamista.

*Häipymisteorian* mukaan asiat häipyvät muistista vanhetessaan. Teoria on yksinkertaisuudessaan suosittu, mutta kriitikot muistuttavat, että asioita ei unohda niiden ikäjärjestyksessä. Näin ollen täytyy olettaa, että jotkin asiat tekevät vahvemman muistijäljet kuin toiset. 

Häipymisteoria ei myöskään selitä, mitä tapahtuu tiedon mieleen painamisen ja sen unohtamisen välillä. Ongelman pohtiminen on synnyttänyt toisen teorian, *ehkäistymis*- eli *interferenssiteorian*. Sen mukaan unohtaminen johtuu siitä, että eri muistisisällöt häiritsevät toisiaan ja mieleen palauttaminen epäonnistuu.

Interferenssiteorian mukaan ehkäistymistä on kahta tyyppiä. Taaksepäin suuntautuvassa eli retroaktiivisessa ehkäistymisessä uudet asiat pyyhkivät vanhaa tietoa pois. Esimerkiksi puhelu kaverin kanssa kesken opiskelun voi kadottaa muistista vasta opitut asiat ja pänttääminen on aloitettava alusta.

Proaktiivisessa eli eteenpäin suuntautuvassa ehkäistymisessä tapahtuu päinvastoin. Esimerkiksi läheisen sairastuessa ei yleensä muista turhista keskusteluista vaikkapa naapurin kanssa mitään, koska päässä pyörivät asiat häiritsevät uusien mieleen painamista.

*Torjuntateorian* eli *motivationaalisen unohtamisen teorian* kehitti psykoanalyysin perustaja Sigmund Freud. Sen mukaan ikävät asiat unohtuvat helpommin kuin muut. 

Torjuntateorian mukaan kyse ei kuitenkaan ole todellisesta unohtamisesta, vaan epämiellyttäviksi koetut asiat jäävät alitajuntaan vaikuttamaan persoonan kehitykseen. Psykoanalyyttisen terapian tehtävänä on nostaa näitä torjuttuja muistoja tietoisuuteen. 

Teorioita on kritisoitu siitä, ettei niitä voi tutkia kunnolla ja näin ollen todistaa tieteellisesti tosiksi.

Mikä ei ole unohtamista?
------------------------

*Muistihaun epäonnistuminen* ei ole unohtamista. Esimerkiksi tentissä saattaa tuntua, että tietää varmasti vastauksen, muttei saa sitä päähänsä. Tässä on kyse muistista haun strategioiden pettämisestä.

*Muistinmenetykset* johtuvat yleensä neurologisista häiriöistä, eikä niitä tällöin lasketa luonnolliseksi unohtamiseksi. Äkillisiä, esimerkiksi onnettomuudesta johtuvia muistinmenetyksiä on tutkittu enemmän kuin muuta unohtamista, sillä vertailukohde eli potilaan normaali muisti on vielä lähellä. Läheiset voivat yleensä kuvata potilaan aikaisemman muistin tasoa tarpeeksi hyvin, jolloin vertailu on mahdollista.

Lähteet
-------

* Näätänen, Niemi, Laakso, Peltola: Tietoa käsittelevät ihminen, WSOY 2005

Aiheesta muualla
----------------

* Kuvia tai muita tiedostoja aiheesta **Unohtaminen** Wikimedia Commonsissa
**Karjalaisen Kulttuurin Edistämissäätiö (KKES)** on yleishyödyllinen suomalainen apurahasäätiö. Säätiön kotipaikka on Joensuu ja toiminta-alue Pohjois-Karjala ja Etelä-Karjala. Säätiö toteuttaa tarkoitustaan myöntämällä apurahoja ja avustuksia Karjalaa käsittelevään tieteelliseen tutkimustoimintaan, muuhun karjalaiseen kulttuuritoimintaan ja pohjoiskarjalaisten nuorten opiskeluun sekä järjestämällä kulttuuritilaisuuksia ja ylläpitämällä perinnelaitoksia ja -kokoelmia. Vuosittain apurahoja myönnetään noin 500 000 euroa.

Hallinto
--------

Säätiön päätoimipaikka on Joensuun Siltakadulla. Säätiöllä on asiamies, joka on toiminnanjohtaja, FM Satu Kokkonen. Hallintoneuvoston puheenjohtaja on asessori Timo Nevalainen ja hallituksen puheenjohtaja teollisuusneuvos Matti Virtaala. Hallituksen muut jäsenet ovat toimitusjohtaja Eero Broman, professori Raija Komppula, professori Marjatta Palander, varatuomari Antti Heliövaara, KTM, FM Anu Talka ja varatuomari Risto Voipio.

Säätiön kunniajäseniä ovat professori Heikki A. Reenpää, professori Veijo Saloheimo, kauppaneuvos Väinö H. Broman, diplomi-insinööri Pentti Immonen, varatuomari Risto Piepponen ja kanslianeuvos Matti Halonen.

Apurahat
--------

Tieteen, taiteen ja muun karjalaisen kulttuuritoiminnan apurahat ovat haettavina sähköisesti kerran vuodessa. Apurahoja myönnetään Karjalaa käsittelevään tieteelliseen tutkimukseen, ammatillisesti harjoitettavaan taiteelliseen työskentelyyn ja muuhun kulttuuritoimintaan Etelä- ja Pohjois-Karjalassa sekä siirtokarjalaisperinteitä vaalivaan toimintaan Suomessa.

Opiskeluapurahat pohjoiskarjalaisille, tutkintoaan yliopistossa, ammattikorkeakoulussa tai ammattiopistossa suorittaville nuorille ja lahjakkaille opiskelijoille ovat sähköisesti haettavina kerran vuodessa.

Perinnerakennukset
------------------

* Parppeinvaaran runokylä : Karjalainen perinnemaisema, Ilomantsi
* Murtovaaran talomuseo: Vaara-asutusmuseo, Valtimo
* Olli Tiaisen maja: Leinosenlampi, Ylämylly
* Karjalantalo: Joensuu

Omistuksia
----------

KKES on konserni, johon kuuluu säätiön lisäksi 14 tytäryhtiötä. Konsernitaseen loppusumma oli vuoden 2018 tilinpäätöksessä 31 miljoonaa euroa. Pitkäaikaisia velkoja konsernilla oli 4,6 miljoonaa euroa.

Säätiön varallisuus koostuu pääosin Joensuussa sijaitsevien kiinteistö- ja asunto-osakeyhtiöiden osakkeista.

Lähteet
-------

1. ↑  Etusivu | kkes.fi *www.kkes.fi*. Viitattu 11.10.2017.
2. ↑  Apurahat | kkes.fi *www.kkes.fi*. Viitattu 11.10.2017.

Aiheesta muualla
----------------

* Karjalaisen Kulttuurin Edistämissäätiön verkkosivut *www.kkes.fi*.
**John Erik Bolinder** (1768 Söderhamn – 1808 Tukholma) oli ruotsalainen miniatyyrimaalari. Hänet nimitettiin 1804 jäseneksi Ruotsin kuninkaalliseen taideakatemiaan.

Bolinder oli Ruotsissa suosittu miniatyyrimaalari, joka teki runsaasti muotokuvia, mutta muualla häntä ei juuri tunnettu. Hänen tyylinsä on tunnistettava, mutta teoksissa näkyy sommittelussa ja värityksessä kuitenkin Carl Fredric von Bredan vaikutus. Hän sai vuonna 1978 yhdessä Lorentz Sparrgrenin kanssa alastonmallin piirtämisestä myönnetyn kolmannen luokan hopeamitalin.

Bolinderin maalauksia on Tukholmassa Nationalmuseumissa, Helsingissä Sinebrychoffin taidemuseossa 13 kappaletta ja Turun taidemuseossa yksi, joka kuuluu Henry Lönnforsin lahjoituskokoelmaan ja esittää hovisaarnaaja Nils Kjelliniä.

* Bolinderin maalaamia miniatyyrejä
* Fredrica Aurora de Geer af Finspong (1800).Fredrica Aurora de Geer af Finspong (1800).
* Ulrika Eleonora von Höpken (1802).Ulrika Eleonora von Höpken (1802).
* Johan David Silfverstolpe (1806).Johan David Silfverstolpe (1806).

Katso myös
----------

* *Amour unit deux cœurs – Henry Lönnforsin miniatyyrikokoelma*

Lähteet
-------

1. 1 2 3  *Amour unit deux cœurs – Henry Lönnforsin miniatyyrikokoelma*, s. 136. Turun taidemuseo, 2010.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Taiteenala | 
* KulturNav
* RKD Artists
* ULAN

 |

 |
**Karjalan 2. rykmentin 4. pataljoona** oli valkoisten itäarmeijan Karjalan 2. rykmenttiin kuuluva joukko-osasto Suomen sisällissodassa. Pataljoonan komentaja oli jääkäriluutnantti Aarne Salminen (14. maaliskuuta alkaen).

Joukko-osastot
--------------

* **1. komppania**

Päällikkö: V. Tosurinen.

Joukkueenjohtajat: jääkärialiupseeri Georg Adolf Koskivaara
* **2. komppania**

Päällikkö: V. Kinnunen, jääkärialiupseeri Eino Siira (siirrettiin 7. pataljoonan 2. komppaniaan ja edelleen 10. maaliskuuta Karjalan 1. rykmentin 3. pataljoonaan komppanianpäälliköksi).

* **3. komppania**

Päällikkö: J. Uski.

* **konekiväärikomppania**

Päällikkö: M. Riipinen.

Lähteet
-------

* Toim. Ignatius, Theslöf, Palmén, Grotenfelt, Nordenstreng ja Soikkeli, Suomen vapaussota 1918 osat V ja VI, Otava Helsinki 1924-1925.
* Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 ISBN 951-99046-8-9.
* Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938.
**Karjalan 2. rykmentin 5. pataljoona** oli valkoisten itäarmeijan Karjalan 2. rykmenttiin kuuluva joukko-osasto Suomen sisällissodassa. Pataljoonan komentajina olivat jääkäriyliluutnantti Väinö Strömberg (14. maaliskuuta alkaen ja siirrettiin 7. huhtikuuta pataljoonan komentajaksi Karjalan 3. rykmenttiin), jääkäriluutnantti Jussi Närvänen (toimi komentajan apulaisena 15. maaliskuuta alkaen ja komentajana 7. huhtikuuta alkaen).

Joukko-osastot
--------------

* **1. komppania**

**Päällikkö**: K. Raunio.

* **2. komppania**

**Päällikkö**: E. Villa.

**Joukkueenjohtajat:** jääkärivääpeli Mikko Rossi (2. toukokuuta 1918 alkaen).
* **3. komppania**

**Päällikkö**: E. Pelkonen.

* **Konekiväärikompania**

**Päällikkö**: E. Slunga.

Pataljoonassa palveleet Saksan jääkärit
---------------------------------------

Pataljoonan komentajan apulaisena jääkärivänrikki Tauno Sihvo, pataljoonan komentajan apulaisena jääkäriluutnantti Jussi Närvänen (siirrettiin 7. huhtikuuta pataljoonan komentajaksi).

Lähteet
-------

* Toim. Ignatius, Theslöf, Palmén, Grotenfelt, Nordenstreng ja Soikkeli, Suomen vapaussota 1918 osat V ja VI, Otava Helsinki 1924-1925.
* Paavo Susitaival, Ahvola, WSOY Porvoo 1937.
* Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 ISBN 951-99046-8-9.
* Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938.
**NHK** (jap. 日本放送協会, *Nippon Hōsō Kyōkai*) on Japanin yleisradioyhtiö. NHK:lla on Japanissa kaksi maanpäällistä televisiokanavaa (NHK General TV ja NHK Educational TV), kaksi satelliittikanavaa (NHK BS-1 ja NHK BS Premium) ja kolme radiokanavaa (NHK Radio 1, NHK Radio 2 ja NHK FM). Lisäksi sillä on kansainväliselle yleisölle suunnattu lähetyspalvelu NHK World, johon kuuluvat NHK World TV ja NHK World Premium -televisiokanavat sekä NHK World Radio Japan -radioasema.

NHK aloitti toimintansa vuonna 1926 Japanin liikenneministeriön hallinnoimana julkisen palvelun yleisradioyhtiönä. Se syntyi Tokiossa, Nagoyassa ja Osakassa toimineiden radioasemien yhdistyessä. 1930-luvulla se alkoi toimia Japanin hallituksen propagandan äänitorvena, mutta toisen maailmansodan jälkeen vuonna 1950 alkuperäinen NHK hajotettiin ja sen tilalle perustettiin uusi, samanniminen yhtiö. Samalla sallittiin yksityisten lähetysasemien toiminta. Televisiolähetykset NHK aloitti pian sen jälkeen vuonna 1953. Myöhemmin NHK on tullut tunnetuksi teräväpiirtotelevisioon liittyvistä innovaatioistaan. Digitaalitelevisiolähetykset Japanissa aloitettiin satelliittikanavilla vuonna 2000 ja maanpäällisillä televisiokanavilla vuonna 2003.

NHK:n toiminta rahoitetaan lupamaksuilla, eikä sen kanavilla ole mainoksia. NHK:n pääkanavan ohjelmistoon kuuluu uutisia, urheilua, viihdettä ja kulttuuria; kanava tunnetaan etenkin uutislähetyksistään. Sen lähettämiin urheiluohjelmiin kuuluu erityisesti sumo- ja baseball-otteluita.

Lähteet
-------

1. ↑  NHK Online NHK. Viitattu 24.5.2012.
2. ↑  About NHK WORLD NHK World. Viitattu 24.5.2012.
3. 1 2  NHK Profile NHK Corporate Info.  Arkistoitu 14.5.2008. Viitattu 24.5.2012.
4. 1 2  Nippon Hōsō Kyōkai (NHK) Encyclopædia Britannica. Viitattu 24.5.2012.

Aiheesta muualla
----------------

* Kuvia tai muita tiedostoja aiheesta **NHK** Wikimedia Commonsissa

* NHK:n kotisivut (japaniksi)
Lancia ECV -prototyyppi kuvattuna vuonna 2014.
Toyota MR2 S-ryhmän prototyyppi kuvattuna vuonna 2008.
**S-ryhmä** oli suunniteltu ralliautojen luokka, jota suunniteltiin B-ryhmän seuraajaksi. Kun B-ryhmä kiellettiin myös S-ryhmä peruttiin. Tätä ennen autovalmistajat olivat kehittäneet prototyyppejä tuleville autoille. Luokan säännöissä valmistajalta vaadittiin vähintään kymmenen identtisen auton valmistuserää homologaatiota varten. FISA:n Gabriel Cadringherin lausumat olivat mandaatinomaisia, vaikka eivät olleet varmasti sovittuja. Vaatimuksiin kuuluivat törmäystestit, teräksinen turvarakenne ja vähintään tuhannen kilogramman paino. Yrityksenä rajoittaa tehot 300 hevosvoimaan S-ryhmän odotettiin sallivan 2,4-litran vapaasti hengittävät moottorit ja 1,2-litran ahdetut moottorit. Aikeena oli sallia S-ryhmän autot rallin MM-sarjan kaudelle 1987, mutta ei vielä oikeutettuina pisteille. Vuoden 1988 oli tarkoitus olla ensimmäinen täysi kausi.

Lancian ECV (Experimental Composite Vehicle) käytti nelisylinteristä ahdettua moottoria, joka tuotti 600 hevosvoimaa. ECV käytti hiilikuitua sekä kevlaria kantavassa rakenteessa ja painoi 900 kilogrammaa. Muita suunniteltuja autoja olivat Toyota MR2 222D ja myös Audilla oli keskimoottorinen prototyyppi kehityksessä.

Lähteet
-------

1. 1 2  Rallying – Group S *racecar-engineering.telegraph.co.uk*. Viitattu 14.8.2023. (englanniksi)
2. ↑  Il gruppo S *storiedirally.it*. Viitattu 14.8.2023. (italiaksi)
3. ↑  Mircea Panait: Toyota 222D: The MR2-Styled Rally Car That Wasn't Meant To Be *autoevolution.com*.  19.6.2022. Viitattu 16.8.2023. (englanniksi)
4. ↑  Graham King: Aborted Audi Group S rally car runs in public for the first time *uk.motor1.com*.  27.7.2016. Viitattu 16.8.2023. (englanniksi)
5. ↑  Alberto Vassallo: Lancia ECV *carandvintage.com*. Viitattu 16.8.2023. (englanniksi)

Ralliautoluokat ja ryhmät

* A-ryhmä
* B-ryhmä
* F-ryhmä
* Kit Car
	+ F2
* N-ryhmä
* R-ryhmä
	+ R5
	+ R4
	+ R3
	+ R2
	+ R1
	+ R-GT
* Rallipyramidi
	+ Rally1
	+ Rally2
	+ Rally3
	+ Rally4
	+ Rally5
* ryhmä 1
* ryhmä 2
* ryhmä 4
* S-ryhmä
* Super 1600
* Super 2000
* World Rally Car
Garpenbergin kaivoksen kappeli.
**Garpenberg** on taajama Hedemoran kunnassa Ruotsin Taalainmaan läänissä. Kaivospaikkakuntana ja entisenä ruukkiyhdyskuntana tunnetussa Garpenbergissä asuu nykyisin runsaat 500 ihmistä. 

Kuningas Kustaa Vaasa perusti Garpenbergiin rautaruukin 1500-luvun puolivälissä. Se toimi 1900-luvun alkuvuosiin asti. 

Kaivostoiminta perustui pitkään rautamalmin louhintaan, mutta sittemmin tärkeiksi metalleiksi nousivat kulta, hopea, lyijy ja sinkki. Boliden-yhtiö rikasti Garpenbergissä vuonna 2022 lähes 3 000 kilotonnia malmia. 1980-luvun puolivälissä Garpenbergistä löydettiin esiintymä, jossa oli arviolta kahdeksan miljoonaa tonnia hopeaa. Siihen päästiin käsiksi kuivattamalla järvi ja louhimalla malmia järvenpohjan avolouhoksesta.

Ruotsin metsäalan korkeakoulu sijaitsi vuodesta 1915 Garpenbergissä, liittyi Ruotsin maatalousyliopistoon 1977 ja siirrettiin muualle 1996.

Lähteet
-------

1. ↑  Världens mest produktiva underjordsgruva för zinkbrytning *boliden.com*. Viitattu 16.8.2023.
2. ↑  Virtanen, Matti: Ruotsin hallitus päättää kiistellystä avolouhoksesta.  *Helsingin Sanomat*, 13.05.1985. Artikkelin verkkoversio. Viitattu 16.8.2023.
3. ↑  Björklund, Ulf: Skogshögskolan i Garpenberg (motion till riksdagen) *Riksdagen*.  1993. Viitattu 16.8.2023.
4. ↑  Tomma lokaler knäcker Garpenbergs intressenter *Fastighetsvärlden*.  29.11.2004. Viitattu 16.8.2023.

Aiheesta muualla
----------------

* Kuvia tai muita tiedostoja aiheesta **Garpenberg** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäiset artikkelit: sv:Garpenberg & sv:Garpenbergs gruva & sv:Garpenbergs bruk
**Samuel Costa** (s. 30. marraskuuta 1992 Bolzano) on italialainen yhdistetyn hiihtäjä, joka edustaa Gruppo Sportivo Fiamme Oro -seuraa.

Yhdistetyn maailmancupissa Costa kilpaili ensimmäisen kerran Val di Fiemmessä helmikuussa 2012. Ensimmäiset maailmancupin pisteensä hän saavutti Ramsaussa joulukuussa 2013 oltuaan 23:s. Parhaimmillaan hän on sijoittunut maailmancupissa kolmanneksi Seefeldin kahdessa ensimmäisessä kilpailussa tammikuussa 2017. Parikilpailussa hän oli Alessandro Pittinin kanssa kolmas Ramsaussa joulukuussa 2013 ja Val di Fiemmessä tammikuussa 2017.

Nuorten MM-kilpailuissa Erzurumissa vuonna 2012 Costa saavutti hopeaa Italian joukkueen mukana. Oslon MM-kilpailuissa 2011 Costa oli normaalimäen kilpailussa 47:s ja Val di Fiemmen MM-kilpailuissa 2013 suurmäen kilpailussa 38:s. Šotsin olympialaisissa 2014 hän oli joukkuekilpailun kahdeksas ja normaalimäen kilpailun 30:s. Falunin MM-kilpailuissa 2015 Costa oli joukkuekilpailussa neljäs, parisprintissä viides ja 22:s sekä suurmäen, että normaalimäen kilpailuissa. Lahden MM-kilpailuissa hän oli joukkuekilpailun ja parisprintin kuudes, suurmäen kilpailun 25:s ja normaalimäen kilpailun 30:s. Seefeldin MM-kilpailuissa 2019 hän oli normaalimäen kilpailun 12:s, suurmäen kilpailun 18:s ja joukkuekilpailussa seitsemäs. Oberstdorfin MM-kilpailuissa 2021 hän sijoittui normaalimäen Gundersen-kilpailussa 20:nneksi ja joukkuekilpailussa seitsemänneksi. Pekingin olympialaisissa 2022 hän oli suurenmäen Gundersen-kilpailussa 38:s ja joukkuekilpailussa yhdeksäs. Planican MM-kilpailuissa hän sijoittui normaalimäen Gundersen-kilpailussa 20:nneksi.

Lähteet
-------

1. 1 2 3  Samuel Costa Kansainvälinen hiihtoliitto (FIS).  (englanniksi)
**Niklas Hagel** on suomalainen tanssiurheilija. Hagel voitti parinsa Laura Hellin kanssa rock 'n' roll -tanssin Suomen mestaruuden neljä kertaa vuosina 2015-2018. Hagel ja Hell edustivat vuoteen 2015 asti valkeakoskelaista Tanssiseura Marimbaa ja vuosina 2016-2018 valkeakoskelaista Tanssiseura Rocking Flames ry:tä. Hagel ja Hell sijoittuivat parhaimmillaan lajin couple dance show -luokan maailman cupissa sijalle 4. vuonna 2018 Ranskassa ja contactstyle -luokan maailman cupissa sijalle 23. vuonna 2015 Belgiassa. Junioriluokasssa Hagel kilpaili vuosina 2009-2013 parinaan Salla Nikkanen. Parin parhaat sijoitukset nuorten arvokilpailuista ovat MM-kilpailujen 32. sija Pietarissa vuonna 2013 ja niin ikään 32. sija EM-kilpailuissa vuonna 2012 Valkeakoskella. Pari voitti kolme nuorten pohjoismaidenmestaruusmitalia; PM-pronssia vuosina 2011 ja 2012 sekä PM-kultaa vuonna 2013. Maailman cupissa pari oli parhaillaan 29. Belgian osakilpailuissa 2012. 

Hagel valittiin Suomen Tanssiurheiluliiton hallitukseen vuonna 2019 ja hän on toiminut hallituksen 2. varapuheenjohtajana vuosina 2021-2023. Hagel on toiminut MM-kultaa voittaneen naisten cheerleadingmaajoukkueen joukkueenjohtajana vuosina 2019-2023. Hagel työskentelee Suomen Cheerleadingliitossa seuratoiminnan kehittäjänä. 

Hagel on opiskellut Oulun ammattikorkeakoulussa tanssinopettajan tutkinto-ohjelmassa.

Lähteet
-------

1. ↑  Niklas Hagel: Opinnäytetyön nimi: Acrobatic rock ’n’ roll Suomessa nyt ja tulevaisuudessa *Oulun Ammattikorkeakoulu*.  2018. Viitattu 19.1.2022.